
[bookmark: TextBodyBegin]Európsky parlament,
–	so zreteľom na žiadosť o zbavenie Alviseho Péreza (Luisa Péreza Fernandeza) imunity, ktorú predložil Najvyšší súd Španielska listom z 31. októbra 2025 v súvislosti s trestným konaním a ktorá bola oznámená na plenárnej schôdzi 12. novembra 2025,
–	so zreteľom na skutočnosť, že sa predpokladá, že Alvise Pérez sa vzdal práva byť vypočutý v súlade s článkom 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019[footnoteRef:1], [1:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C–201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23 rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115.] 

–	so zreteľom na článok 71 ods. 1 a 2 španielskej ústavy,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0129/2026),
[bookmark: _Hlk222405545]A.	keďže predseda Najvyššieho súdu Španielska listom z 31. októbra 2025 predložil žiadosť o zbavenie imunity Alviseho Péreza, poslanca Európskeho parlamentu zvoleného v Španielsku, v súvislosti s údajnými trestnými činmi, ku ktorým došlo v roku 2024;
B.	keďže v žiadosti sa uvádza, že v období od 7. apríla 2024 do 27. mája 2024 Alvise Pérez údajne udržiaval kontakty s poradcom konajúcim v mene fyzických a právnických osôb s cieľom získať hospodárske výhody prostredníctvom systémov daňovej optimalizácie a použiť ich na vytvorenie „portfólia“ na získavanie finančných prostriedkov na financovanie volebnej kampane politickej strany s názvom „Se Acabó La Fiesta“ (Párty sa skončila), založenej Alvisem Pérezom; keďže podľa informácií uvedených v žiadosti poradca, ktorý vytvoril toto „portfólio“, údajne vyplatil Alvisemu Pérezovi zálohu vo výške 100 000 EUR za uvedenú politickú stranu v súvislosti s voľbami do Európskeho parlamentu; keďže údajné skutočnosti môžu predstavovať trestné činy nezákonného financovania politickej strany podľa článku 304a ods. 1 španielskeho trestného zákonníka a volebný trestný čin podľa článku 149 ods. 1 španielskeho organického zákona č. 5/1985 z 19. júna 1985 o všeobecnom volebnom systéme; keďže vyšetrovacie konanie sa začalo uznesením z 20. septembra 2024;
C.	keďže Alvise Pérez bol zvolený do Európskeho parlamentu v júni 2024 v európskych voľbách a preto v čase údajných trestných činov nebol poslancom Európskeho parlamentu;
D.	keďže údajné trestné činy ani z toho vyplývajúca žiadosť o zbavenie Alviseho Péreza imunity nesúvisia s jeho názorom alebo hlasovaním pri výkone funkcií v zmysle článku 8 Protokolu č. 7 o výsadách a imunitách Európskej únie;
E.	keďže v článku 9 prvom odseku písm. a) Protokolu č. 7 o výsadách a imunitách Európskej únie sa stanovuje, že v priebehu zasadania Európskeho parlamentu požívajú poslanci Európskeho parlamentu na území ich vlastného členského štátu imunitu priznanú členom parlamentu ich členského štátu;
F.	keďže článok 71 ods. 1 a 2 španielskej ústavy stanovuje, že:
„1. 	Poslanci a senátori sú v súvislosti s názormi vyjadrenými pri výkone svojich funkcií nedotknuteľní.
2. 	Počas svojho funkčného obdobia požívajú poslanci a senátori imunitu a môžu byť zatknutí len v prípade, že sú pristihnutí pri páchaní trestného činu. Nemôžu byť obvinení ani postavení pred súd bez predchádzajúceho súhlasu príslušnej komory.“
[bookmark: _Hlk222405989]G.	keďže účelom imunity podľa Protokolu č. 7 o výsadách a imunitách Európskej únie je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri plnení poslaneckých povinností, ktoré nemožno oddeliť od týchto povinností;
H.	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
I.	keďže v tomto prípade Európsky parlament nenašiel žiadny dôkaz fumus persecutionis, t. j. nezdá sa, že zámerom súdneho konania je poškodiť politickú činnosť Alviseho Péreza ako poslanca Európskeho parlamentu, a tým aj nezávislosť Európskeho parlamentu;
J.	keďže Európsky parlament nemožno považovať za súd a poslanec nemôže byť v súvislosti s postupom zbavenia imunity považovaný za obvineného[footnoteRef:2]; [2:  	Rozsudok Všeobecného súdu z 30. apríla 2019, Briois/Parlament, T-214/18, ECLI:EU:T:2019:266.] 

1.	rozhodol zbaviť Alviseho Péreza imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušným orgánom Španielskeho kráľovstva a Alvisemu Pérezovi. 

